CELEX: 52019PC0304
Language: fi
Date: 2019-06-28
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Romanialle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan eritystoimenpiteen soveltamista annetun täytäntöönpanopäätöksen 2013/676/EU muuttamisesta

EUROOPAN KOMISSIO
            Bryssel 28.6.2019
            COM(2019) 304 final
            2019/0144(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Romanialle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan eritystoimenpiteen soveltamista annetun täytäntöönpanopäätöksen 2013/676/EU muuttamisesta 
            
               
         
         
            
               PERUSTELUT
            
            
               Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten verovilppien taikka veron kiertämisen estämiseksi.
            
            
               Romania on komission 11. maaliskuuta 2019 saapuneeksi kirjaamalla kirjeellä pyytänyt lupaa jatkaa alv-direktiivin 193 artiklasta poikkeavan toimenpiteen soveltamista. Kyseisessä artiklassa määritetään, kuka on velvollinen maksamaan alv:n. 
            
            
               Komissio on antanut alv-direktiivin 395 artiklan 2 kohdan mukaisesti Romanian pyynnön tiedoksi muille jäsenvaltioille 9. huhtikuuta 2019 päivätyillä kirjeillä. Komissio ilmoitti Romanialle 10. huhtikuuta 2019 päivätyllä kirjeellä, että se oli saanut kaikki pyynnön arviointia varten tarpeellisina pitämänsä tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Alv-direktiivin 193 artiklassa olevan yleisen säännön mukaan tavaroita luovuttava tai palveluita suorittava verovelvollinen on tavallisesti velvollinen maksamaan alv:n.
               
               
                  Jäsenvaltiot voivat alv-direktiivin 395 artiklan nojalla soveltaa alv-direktiivin säännöksistä poikkeavia toimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi, jos neuvosto antaa niille tähän luvan.
               
            
            
               Romania pyysi vuonna 2009 poikkeusta saadakseen soveltaa käännettyä verovelvollisuutta muun muassa puutuotteiden luovutuksiin. Tässä menettelyssä verovelvollisesta, jolle tavara luovutetaan, tulee arvonlisäverovelvollinen. Tällaisia puutuotteita ovat erityisesti kasvava puusto, pyöreä tai halkaistu muottipuutavara, polttopuu, sahateollisuuden tuotteet sekä täyssärmäinen puutavara tai puuhake ja raakapuu, jalostettu puu ja puutavara puolivalmisteena.
            
            
               Tämä pyyntö hyväksyttiin neuvoston täytäntöönpanopäätöksellä 2010/583/EU
                  2
                31. joulukuuta 2013 asti. Menettelyn soveltamista jatkettiin puutuotteiden osalta 31. joulukuuta 2016 asti neuvoston täytäntöönpanopäätöksellä 2013/676/EU
                  3
                ja 31. joulukuuta 2019 asti neuvoston täytäntöönpanopäätöksellä (EU) 2016/1206
                  4
               . 
            
            
               Romania on nyt jälleen pyytänyt voimassaolon jatkoa poikkeukselle, joka koskee käännetyn verovelvollisuuden soveltamista puutuotteiden luovutuksiin.
            
            
               Romania antoi toimenpiteen jatkamista koskevan pyynnön yhteydessä kertomuksen, jonka mukaan se, että vastaanottaja nimetään arvonlisäverovelvolliseksi edellä mainittujen puutuotteiden luovutuksissa, esti verovilppejä ja verojen kiertämistä tällä alalla, jolla toimii lukuisia pieniä jälleenmyyjiä ja välittäjiä, joiden valvominen on osoittautunut hankalaksi. Sen vuoksi toimenpiteen voimassaolon määräaikainen pidennys näyttää perustellulta, koska on ilmeistä, ettei toimenpiteellä ole ollut kielteistä vaikutusta vähittäiskaupan tasolla, muilla aloilla ja muissa jäsenvaltioissa tapahtuviin petoksiin. Koska oikeudellinen ja tosiasiallinen tilanne on säilynyt muuttumattomana, ehdotetaan, että poikkeavaa toimenpidettä jatketaan niin, että Romania voi soveltaa tätä poikkeavaa toimenpidettä 31. joulukuuta 2022 saakka.
            
            
               
                  Poikkeukset myönnetään yleensä rajoitetuksi ajaksi, jotta voidaan arvioida, onko erityistoimenpide asianmukainen ja tehokas ja jotta jäsenvaltioilla olisi aikaa toteuttaa muita tavanomaisia toimenpiteitä ongelman ratkaisemiseksi ennen poikkeustoimenpiteen voimassaolon päättymistä. Käännetyn verovelvollisuuden mekanismin käytön mahdollistava poikkeus myönnetään vain poikkeuksellisesti tietyille aloille, joilla esiintyy petoksia, ja vasta viimeisenä keinona. 
               
               
                  Romanian olisi tämän poikkeuksen voimassaolon päättymiseen saakka näin ollen toteutettava muita tavanomaisia toimenpiteitä, joilla torjutaan arvonlisäveropetoksia ja estetään niiden leviäminen puutavara-alalla. Tämän jälkeen ei olisi enää tarpeen poiketa direktiivin 2006/112/EY 193 artiklan soveltamisesta kyseisten luovutusten osalta.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Muille jäsenvaltioille on myönnetty vastaavanlaisia alv-direktiivin 193 artiklaa koskevia poikkeuksia.
               
               
                  Ehdotettu toimenpide on näin ollen yhdenmukainen nykyisen alv-direktiivin säännösten kanssa. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
         
         
            
               
                  Alv-direktiivin 395 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia. 
               
            
            
               Koska poikkeuksen soveltamisala on rajoitettu, erityistoimenpide on tavoitteeseensa nähden oikeasuhteinen.
            
            
               •Toimintatavan valinta
            
            
               Ehdotettu sääntelytapa: neuvoston täytäntöönpanopäätös.
            
            
               Neuvoston direktiivin 2006/112/EY 395 artiklan mukaan yhteisistä alv-säännöksistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva sääntelytapa, koska se voidaan osoittaa yksittäiselle jäsenvaltiolle.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Tämä ehdotus perustuu Romanian esittämään pyyntöön ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               
                  Ulkopuolisia asiantuntijoita ei ole tarvittu.
               
            
            
               •Vaikutustenarviointi
            
            
               Neuvoston täytäntöönpanopäätöstä koskevan ehdotuksen tarkoituksena on estää tietyntyyppistä verovilppiä ja veron kiertämistä puualalla ja sillä voi sen vuoksi olla myönteinen vaikutus, koska sillä estetään jatkossakin puualalla aiemmin käytössä olleita petosjärjestelyjä. Toimenpiteen lakkauttaminen johtaisi Romanian mukaan välistämättä siihen, että tällaisia petosjärjestelyjä alkaisi esiintyä uudelleen.
            
            
               Koska poikkeuksen soveltamisala on suppea ja sen voimassaoloaika rajallinen, vaikutukset ovat kuitenkin vähäisiä.
            
            
               4.TALOUSARVIOVAIKUTUKSET
            
            
               Ehdotuksella ei ole kielteisiä vaikutuksia EU:n talousarvioon.
            
            
               5.LISÄTIEDOT
            
         
         
            
               •Toteuttamissuunnitelmat, seuranta, arviointi ja raportointijärjestelyt
            
            
               Ehdotuksen soveltamisaika on rajoitettu.
            
            
               2019/0144 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Romanialle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan eritystoimenpiteen soveltamista annetun täytäntöönpanopäätöksen 2013/676/EU muuttamisesta 
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  5
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Romanialle annettiin ensin neuvoston täytäntöönpanopäätöksellä 2010/583/EU
                  6
                ja sen jälkeen neuvoston täytäntöönpanopäätöksellä 2013/676/EU
                  7
                lupa soveltaa erityistoimenpidettä, jolla nimetään puutuotteiden luovutukset vastaanottava verovelvollinen velvolliseksi maksamaan arvonlisävero kyseisistä luovutuksista. Täytäntöönpanopäätöksellä 2013/676/EU annettua lupaa jatkettiin 31 päivään joulukuuta 2019 saakka neuvoston täytäntöönpanopäätöksellä (EU) 2016/1206
                  8
               .
            
            
               (2)Romania pyysi kirjeessään, jonka komissio kirjasi saapuneeksi 11 päivänä maaliskuuta 2019, että sen sallittaisiin jatkaa täytäntöönpanopäätöksellä 2013/676/EU luvan saaneen erityistoimenpiteen soveltamista. Pyynnön mukana oli kyseisen täytäntöönpanopäätöksen 3 artiklassa edellytetty kertomus toimenpiteen soveltamisesta.
            
            
               (3)Komissio antoi 9 päivänä huhtikuuta 2019 päivätyillä kirjeillä Romanian pyynnön tiedoksi muille jäsenvaltioille. Komissio ilmoitti Romanialle 10 päivänä huhtikuuta 2019 päivätyllä kirjeellä, että se oli saanut kaikki pyynnön arviointia varten tarpeellisina pitämänsä tiedot.
            
            
               (4)Romanian pyynnössä toimittamien tietojen mukaan erityistoimenpiteen soveltamisen oikeuttava tosiasiallinen tilanne ei ole muuttunut. Lisäksi Romanian viranomaisten analyysi osoittaa, että toimenpide on osoittautunut tehokkaaksi verovilpin vähentämisessä.
            
            
               (5)Komissio katsoo, että toimenpide on oikeasuhteinen tavoiteltuihin päämääriin nähden, sillä se on tarkoitettu sovellettavaksi tarkasti määritettyihin toimintoihin alalla, jolla verovilppi ja veron kiertäminen ovat suuri ongelma. Toimenpiteellä ei myöskään komission mielestä pitäisi olla kielteistä vaikutusta petosten estämiseen vähittäiskaupan tasolla eikä muilla aloilla tai muissa jäsenvaltioissa.
            
            
               (6)Romanialle olisi sen vuoksi annettava lupa jatkaa erityistoimenpiteen soveltamista rajoitetun ajan 31 päivään joulukuuta 2022 saakka.
            
            
               (7)Poikkeuksille annetaan yleensä lupa rajoitetuksi ajaksi, jotta voidaan arvioida, ovatko erityistoimenpiteet aiheellisia ja tehokkaita. Poikkeuksilla annetaan jäsenvaltioille aikaa ottaa käyttöön muita tavanomaisia toimenpiteitä ongelman ratkaisemiseksi ennen erityistoimenpiteiden voimassaolon päättymistä. Käännetyn verovelvollisuuden mekanismin käytön mahdollistava poikkeus myönnetään vain poikkeuksellisesti tietyille aloille, joilla esiintyy petoksia, ja vasta viimeisenä keinona. Romanian olisi näin ollen toteutettava muita tavanomaisia toimenpiteitä alv-petosten torjumiseksi ja niiden leviämisen estämiseksi puutavara-alalla, eikä sillä siten pitäisi enää olla tarvetta poiketa direktiivin 2006/112/EY 193 artiklasta näiden luovutusten osalta. Tässä vaiheessa ei näin ollen ole tarpeen sisällyttää täytäntöönpanopäätökseen 2013/676/EU erityistä säännöstä, joka koskisi lisäpyyntöjen esittämistä kyseisellä täytäntöönpanopäätöksellä annetun poikkeuksen jatkamisesta 31 päivän joulukuuta 2022 jälkeen.
            
            
               (8)Poikkeustoimenpide ei vaikuta kielteisesti arvonlisäverosta kertyviin unionin omiin varoihin.
            
            
               (9)Sen vuoksi täytäntöönpanopäätöstä 2013/676/EU olisi muutettava,
            
         
         
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Neuvoston täytäntöönpanopäätös 2013/676/EU olisi muutettava seuraavasti:
            
            
               1) Korvataan 1 artiklassa päivämäärä ”31 päivään joulukuuta 2019” päivämäärällä ”31 päivään joulukuuta 2022”.
            
            
               2) Poistetaan 3 artikla.
            
            
               2 artikla
            
            
               Tämä päätös on osoitettu Romanialle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        Neuvoston täytäntöönpanopäätös 2010/583/EU, annettu 27 päivänä syyskuuta 2010, luvan antamisesta Romanialle ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide (EUVL L 256, 30.9.2010, s. 27).
               
               
                  
                     (3)
                  
                        Neuvoston täytäntöönpanopäätös 2013/676/EU, annettu 15 päivänä marraskuuta 2013, luvan antamisesta Romanialle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan erityistoimenpiteen soveltamista (EUVL L 316, 27.11.2013, s. 31).
               
               
                  
                     (4)
                  
                        Neuvoston täytäntöönpanopäätös (EU) 2016/1206, annettu 18 päivänä heinäkuuta 2016, luvan antamisesta Romanialle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan erityistoimenpiteen soveltamista annetun täytäntöönpanopäätöksen 2013/676/EU muuttamisesta (EUVL L 198, 23.7.2016, s. 47).
               
               
                  
                     (5)
                  
                        EUVL L 347, 11.12.2006, s.1.
               
               
                  
                     (6)
                  
                        Neuvoston täytäntöönpanopäätös 2010/583/EU, annettu 27 päivänä syyskuuta 2010, Romanialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide (EUVL L 256, 30.9.2010, s. 27).
               
               
                  
                     (7)
                  
                        Neuvoston täytäntöönpanopäätös 2013/676/EU, annettu 15 päivänä marraskuuta 2013, luvan antamisesta Romanialle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan erityistoimenpiteen soveltamista (EUVL L 316, 27.11.2013, s. 31).
               
               
                  
                     (8)
                  
                        Neuvoston täytäntöönpanopäätös (EU) 2016/1206, annettu 18 päivänä heinäkuuta 2016, luvan antamisesta Romanialle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan erityistoimenpiteen soveltamista annetun täytäntöönpanopäätöksen 2013/676/EU muuttamisesta (EUVL L 198, 23.7.2016, s. 47).